Han-hunden blev fanget i en fælde ved hjælp af leverpostej og kødben som lokkemad. Den blev fanget ved en rasteplads bag industrikvarteret i Aars. - Han var en smule underernæret, men ellers havde han det godt, og hans tænder var også i orden, siger kvinden bag aktionen Sysser Nørholm fra Nordjysk Dyreredning. Den er nu kørt til dyrlægen, hvor den skal være natten over. I de seneste to uger har den strejfet rundt i Aars, men hunden kan have levet vildt i op til halvandet år. Det kan nemlig være hunden Zoran, der forsvandt i juni sidste år. - Han passer på beskrivelsen af Zoran, så nu bliver det spændende at se, om det er ham, siger Sysser Nørholm. Det er den anden vilde hvide hund, som Nordjysk Dyreredning har fanget i år. Tidligere på året indfangede Sysser Nørholm hunden Dina, som hun i første omgang troede var Zoran. Om hunden der blev fanget i dag er Zoran vil vise sig i løbet af et par dage, fortæller Nordjysk Dyreredning.

Referat:
Den hvide schæferhund, der i op til to uger har strejfet rundt i Aars blev sidst på eftermiddagen fanget.